《辛酉纪事一百韵》
清代·李长霞

开春贼东窜，避乱事远出。秋来复北行，烽火起仓卒。

呼号闻比邻，怆惶出闺闼。女弱涕涟洏，姑老色惴慄。

大儿前挽车，小儿后提挈。暮出东郭门，秋潦多乱辙。

月暗影昽昽，路昏行蹩蹩。我随车徒行，十步再蹉跎。

野田忽高低，陟降弗遑歇。前至海上村，镫火闪蓬筚。

寄迹葭莩亲，妇子共一室。新谷荐黄粱，蕃羹杂薇蕨。

栖息虽云安，中夜常惊怵。诘旦赴海壖，海气尚郁勃。

扬帆事遐征，天风吹萧瑟。岛屿影浮枕，波涛声荡潏。

渺然感人生，一栗寄溟渤。三五蟾兔盈，澄辉何皎洁。

鱼龙动混茫，星斗垂寥阔。我本怀百忧，反因异境发。

回首望邑城，迢递火光彻。舍宇恐摧颓，松楸或斩伐。

况闻海防军，昨日新战没。矫矫王将军，力能贯七札。

矢绝无继兵，父子同一烈。昂昂陈义士，十荡还十决。

战胜众人依，战死谁收骨。贼势遂日横，所在逞豕突。

沿海事焚劫，杀戮到岩窟。越旬闻贼行，归帆顿飘瞥。

来时之所经，廛市半丘垤。迟迟造里闾，女仆迎门闑。

伯氏先我还，亲戚问存殁。敝庐幸复存，敢怨多遗失。

尘釜事浣涤，敝簟重振拂。次第理琴书，殷勤整卷帙。

人劳乐苟安，时危易为悦。远近传虚警，消息时恍惚。

何方为乐土，欲去还中辍。群丑复北旋，倏忽势莫遏。

扶掖入邑城，历险嗟更迭。托迹向黉宫，广厦一毡设。

遥望见焚烧，烟焰生林末，风逐怒熛飞，霄炽秋云热。

哀哉胶东民，惨比他邑别。刺史本神明，缙绅多贤哲。

仁厚戒征诛，守成贵密勿。夫子事登陴，长子随行列。

潴不汲污池，湿薪斫丛樾。永日不再炊，深秋无重褐。

阿姑时叹息，老病怀惊怛。小女畏贼来，枕席亦杌隉。

强欢欲相慰，反使泣呜咽。但云贼当去，贼去当全活。

蓄惊意怲怲，含忧心惙惙。再见蟾兔盈，严霜木叶脱。

有时闻贼行，或言远搜括。比日断烽烟，寥天气清澈。

欲出复迟疑，贼谋恐诡谲。三旬始出城，惝恍异天日。

瓦砾塞通衢，连甍百无一。回风吹血腥，当途馀杀越。

空巷行萧条，败壁立突兀。残烬拥颓垣，故居认仿佛。

去去将安之，摧残到瓜葛。幸有宗人舍，暂留仅容膝。

三秋倏以迈，天寒气栗冽。三见蟾兔盈，时维冬十月。

昊天胡不惠，大戾弗我恤。慈姑病缠绵，弥留竟永绝。

乱馀遘闵凶，谁云理无阙。哀哀视君子，麻衣泪凝血。

渐止涕纵横，莫使回肠结。阿姑暂浮厝，黄泉未定穴。

当思昔贤言，毁不使性灭。衔恤更晨昏，荐瘥时未竭。

厄运伤不已，含戚视琐屑。维时方荐臻，余复罹疚疾。

次染及儿女，呻吟杂喧聒。冷灶静无烟，敝衾寒如铁。

顾瞻使心伤，涕零无复啜。汝辈行当痊，予疾恐成诀。

嘱女莫娇痴，嘱男勿怠逸。怠逸成荒废，娇痴遭瞋喝。

夫子相慰言，汝言何不达。人生天所命，胡为伤情切。

先事而绸缪，为计良亦拙。所遇在辀张，且与同饥渴。

闻此感予心，忧怀勉为豁。时序自有常，阳和回穷节。

女病渐加餐，男愈行蹩躠。予疾亦云疗，扶杖犹颠蹶。

隆冬肃寒威，气严手指裂。壁隙鸣风飙，窗阴积霜雪。

艰难寄居情，人事安能说。矧乃沂水阳，游骑尚突轶。

遥闻古潍州，战士多人杰。分抄不及境，贼气为之夺。

束装思北上，流离犹未毕。何日息疮痍，上将临节钺。

解此下民忧，济时望稷契。

作者简介：李长霞，字德霄，掖县人。胶州诸生柯蘅室。有《锜斋诗集》。